Ruter i hemmelig brev: Busskrisen i Oslo truer byens beredskap
I et skarpt brev til byrådet går Ruter hardt ut mot det kriserammede busselskapet Unibuss. Går selskapet konkurs, kan det få store konsekvenser for Oslo. Oslos største bussoperatør Unibuss er i dyp krise. Selskapet ligger an til et underskudd på 200 mill. kroner for 2023. Samtidig risikerer de 60 mill. i bøter fra Ruter etter vinterkaoset, da ladeproblemer og lav batterikapasitet førte til tusenvis av innstillinger.  En konkurs er ikke usannsynlig. Skjer det, stanser 60 prosent av alle Oslos busser umiddelbart. Det vil ramme viktige linjer som 20, 21, 31, 37 og 54. Alle de rundt 2000 ansatte mister jobben. I et brev til byrådet datert 29. februar, som inntil i dag har vært unntatt offentlighet, skisserer Ruter opp to muligheter for Unibuss: Rekonstruksjon eller konkurs. Konkurs frarådes av Ruter – både av hensynet til de reisende og de økonomiske konsekvensene. Men det slås også alarm om en annen og hittil ukjent konsekvens: Går Unibuss konkurs, vil kommunens evne til å evakuere byens befolkning i en krisesituasjon, svekkes «betydelig». Har evakueringsansvar Årsaken er at Ruter og bussene er sentrale i Oslo og Akershus’ planer for beredskap.  Ruter har som rolle å koordinere evakuering av befolkningen fra ett område til et annet, ifølge brevet. Ved en krise eller evakueringssituasjon er bussoperatørene, blant annet Unibuss, sentrale. «Hvis en stor operatør som Unibuss går konkurs, vil beredskapen i hovedstadsområdet svekkes betydelig», skriver Ruter i brevet.  Ruter har imidlertid satt i gang forberedelser for å kunne håndtere en eventuell konkurs, heter det i brevet.  Dersom Unibuss derimot går for en rekonstruksjon, vil beredskapen kunne ivaretas som normalt, skrives det videre.  «Har tatt for stor risiko» I brevet redegjør også Ruter for det de mener er årsaken til at Unibuss sliter: «Slik det nå klart fremstår for Ruter, har Unibuss tatt for stor risiko i sine tilbud i Ruters anskaffelser», heter det.  Ruter hevder at Unibuss har drevet med «utstrakt overoppfyllelse av minimumskrav og relativt sett lav prising av risiko» for å vinne anbud.  Altså mener Ruter at Unibuss har strukket seg svært langt for å sikre at de vinner anbud. Deretter har det vist seg at Unibuss ikke har klart å overholde løftene fra anbudsprosessen. «Unibuss har blant annet tilbudt busser som enda ikke fantes på markedet da tilbudet ble gitt.» Ruter vurderer å avvikle kontrakter  Ruter mener rekonstruksjon vil få de minste konsekvensene for både kunder og de ansatte. Men også at dette vil oppleves som «dramatisk og uavklart» for de ansatte, skriver Ruter. Den økonomiske risikoen beskrives i brevet som stor:  Unibuss har i dag åtte busskontrakter med Ruter i Oslo. De har en samlet verdi på én milliard kroner.  Det er opp til styret i Unibuss å vurdere om rekonstruksjon er beste løsning, skriver Ruter.  Aftenposten har vært i kontakt med Unibuss’ direktør Atle Rønning og byråd for miljø og samferdsel Marit Vea (V). Ingen av dem har hatt anledning til å kommentere saken torsdag formiddag. 
Unibuss, Oslos største bussoperatør, står i en økonomisk krise. Konkurs eller rekonstruksjon er to mulige konsekvenser. En konkurs hos Unibuss vil innebære at 60 prosent av busstrafikken i Oslo stopper. Det vil også true byens evakueringsevne i krisesituasjoner. Ruter mener Unibuss har tatt stor risiko i anskaffelsene. De anbefaler rekonstruksjon da det vil få minst konsekvenser. 